คืบหน้า!! การพัฒนาเส้นทางท่องเที่ยวทางน้ำต้นแบบ "วิถีคลอง วิถีไทย ตามรอยเสด็จคลองดำเนิน"  สั่ง อพท. ลุยต่อตั้งคณะทำงานด้านสิ่งแวดล้อม พร้อมโปรโมทเชิญชวนนักท่องเที่ยว
รองนายกรัฐมนตรี พอใจการพัฒนาเส้นทางท่องเที่ยวทางน้ำต้นแบบ "วิถีคลอง วิถีไทย ตามรอยเสด็จคลองดำเนิน" คืบหน้า ผลจากความร่วมมือของทุกภาคส่วนตามแนวทางประชารัฐ สั่ง อพท. ลุยต่อตั้งคณะทำงานด้านสิ่งแวดล้อม ขีดเส้น 2 เดือนต้องเรียบร้อย พร้อมโปรโมทเชิญชวนนักท่องเที่ยว พลเอก ฉัตรชัย สาริกัลยะ รองนายกรัฐมนตรี เปิดเผยภายหลังเป็นประธานการประชุมคณะกรรมการขับเคลื่อนการพัฒนาคูคลองให้เป็นแหล่งท่องเที่ยวและพักผ่อนหย่อนใจ ว่า เห็นชอบผลการดำเนินงานพัฒนาเส้นทางท่องเที่ยว และแนวทางการพัฒนาชุมชนในคลองดำเนินสะดวก ตามที่องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) หรือ อพท. นำเสนอ พร้อมมอบหมายให้ อพท. ดำเนินการยกร่างจัดตั้งคณะทำงานด้านสิ่งแวดล้อมในพื้นที่ดังกล่าว ซึ่งประกอบด้วยตัวแทนจากหน่วยงานที่เกี่ยวข้อง อาทิ กรมควบคุมมลพิษ กรมส่งเสริมคุณภาพสิ่งแวดล้อม องค์กรปกครองส่วนท้องถิ่น จังหวัดราชบุรี และชุมชนในคลองดำเนินสะดวก เป็นต้น โดยคณะทำงานดังกล่าวจะเป็นคณะย่อยของคณะทำงานระดับจังหวัด มีหน้าที่ดูแลและจัดการด้านสิ่งแวดล้อมในพื้นที่ดังกล่าวโดยตรงทั้งนี้โครงการพัฒนาแหล่งท่องเที่ยวทางน้ำต้นแบบ “วิถีคลอง วิถีไทย ตามรอยเสด็จคลองดำเนิน” เกิดจากแนวคิดของ พลเอก ประยุทธ์ จันทร์โอชา นายกรัฐมนตรี ที่ต้องการพัฒนาแหล่งท่องเที่ยวทางน้ำคลองดำเนินสะดวก ให้เป็นแหล่งท่องเที่ยวทางน้ำต้นแบบการพัฒนาคลองสวยน้ำใส ชูจุดขายการท่องเที่ยวย้อนอดีตตามรอยเสด็จ 3 กษัตริย์แห่งราชวงศ์จักรี และการท่องเที่ยวเชิงเกษตร ศึกษาวิถีชีวิตชุมชน และจากนั้นมีแนวคิดที่จะขยายการพัฒนาสู่ 77 จังหวัดทั่วประเทศ โดยมี อพท. และชุมชน เป็นหน่วยงานประสานให้องค์ความรู้ด้านการจัดการการท่องเที่ยวอย่างยั่งยืน ในส่วนของคณะกรรมการขับเคลื่อน ได้ดำเนินการพัฒนาคลองดำเนินสะดวกได้คืบหน้าไปมาก แต่ก็ยังมีส่วนที่ยังต้องดำเนินการต่อ จึงได้ให้ อพท. และหน่วยงานที่เกี่ยวข้องเร่งรัดดำเนินการให้เสร็จภายใน 2 เดือน พร้อมเปิดเชิญชวนให้นักท่องเที่ยวร่วมเดินทางไปสัมผัสการท่องเที่ยววิถีคลองในลำดับต่อไป ซึ่งคาดว่าจะประมาณเดือนมีนาคมนี้ และจะขอให้ อพท. พิจารณาเพิ่มพื้นที่ต้นแบบในภาคอื่นๆ ภาคละ 1 แห่งต่อไป